Geskryf deur Marthinus van Bart, skrywer en navorser van Kaapstad
Opspraakwekkende nuwe inligting oor die Anglo-Boere-oorlog (ABO) het aan die lig gekom uit resente navorsing van die Potchef-stroomse Universiteitsargivaris Celesté Reynolds en die Amerikaanse sendeling-navorser eerw. Stowell Kessler en wat gepubliseer is in die boek Konsen-trasiekampsterftes gedurende die Anglo-Boereoorlog 1899 - 1902.
Reynolds het bevind dat daar minstens 32 712 wit slagoffers was waarvan sy die name en ander persoonlike besonderhede kon vind. Voorheen is die Britse militêre kampsyfers van 27 000 wit slagoffers as korrek aanvaar. Haar syfers toon die aansienlike verskil van meer as 5 500 wit slagoffers.
Voorts het dit aan die lig gekom dat daar minstens 21 000 swart en bruin slagoffers was wat voorheen geen vermelding in geskiedenisboeke en ander kampverslae gekry het nie.
In die Republiek van die Oranje-Vrystaat is 43 594 bruin mense in kampe opgehok, terwyl in die Vrystaat, Natal en die Transvaalse 75 819 swart mense deur die Britte gevange gehou is. Van die swart en bruin mense wat in die konsentrasiekampe gesterf het, kon van net 1 339 die name en herkoms vasgestel word. Die Britse militêre het eenvoudig geen identifikasiestelsel vir hierdie kampslagoffers in werking gestel nie.
Reynolds het die nuutste rekenaartegnologie gebruik om toevallige dupliserings en ander onjuishede te kon identifiseer sodat sover moontlik foute uitgeskakel kon word. Haar navorsing is in 'n MA-verhandeling vervat wat sy cum laude verwerf het.
Haar geïllustreerde boek met hierdie navorsing, getiteld Konsentrasiekampsterftes gedurende die Anglo-Boereoorlog 1899-1902, is deur die FAK uitgegee. Dit word deur Protea-Boekhuis in Pretoria en Stellenbosch versprei.
‘n CD-ROM met die kampgegewens daarop is by elke boek ingesluit. Dit kan op enige tuisrekenaar oopgemaak word sodat lesers die name en ander besonderhede van mense wat in die kampe omgekom het, kan nagaan.
Dit is die eerste keer dat so 'n genealogiese opname oor kampslagoffers van die Anglo-Boereoorlog bekostigbaar en gebruikersvriendelik gepubliseer word.